Els destinataris principals de la informació sobre medicaments i tractaments que elabora un laboratori farmacèutic són les persones facultades per prescriure o dispensar medicaments.
Tot i això, la indústria pot tenir un paper important a l'hora de contribuir a complementar la relació entre els professionals de la salut i els seus pacients.
Aquesta col·laboració ha de tenir com a finalitat la promoció de la salut, la prevenció de malalties, així com facilitar recomanacions i consells adreçats als pacients que els serveixin per entendre el desenvolupament de la seva infermetat i els ajudi a millorar la seva qualitat de vida.
Hi ha determinats medicaments que tenen una certa complexitat en la posologia, via d'administració o pauta d'administració i, sovint, els pacients necessiten informació addicional que els faciliti l'administració correcta.
En aquest cas, els laboratoris titulars de l'autorització de comercialització d'aquests medicaments poden lliurar materials que ajudin a evitar els errors i les seves conseqüències negatives i proporcionin informació i formació específica sobre aquests medicaments que incloguin mesures o precaucions que cal tenir en compte, així com instruccions clares i precises sobre com s'han administrar.
Convé recordar que no tots els medicaments necessiten instruccions per a una administració correcta.
Quan parlem de medicaments complexos ens referim bàsicament a pegats, inhaladors i càmeres d'inhalació, xeringues o plomes precarregades, anells i òvuls vaginals.
D'altra banda, el compliment terapèutic és també un motiu de preocupació entre els professionals de la salut, ja que s'ha demostrat que el grau de compliment entre la població no es pot considerar idoni.
En aquest sentit, els laboratoris també poden reforçar i contribuir a l'adequat compliment dels tractaments farmacològics elaborant materials que aconsegueixin conscienciar els pacients sobre la importància d'utilitzar convenientment els fàrmacs per no perdre'n els beneficis.
Així mateix, davant una patologia concreta, es considera apropiat lliurar als pacients un kit on s'hi inclogui materials amb informació sobre la malaltia i el seu desenvolupament, instruccions i formació sobre la correcta utilització del fàrmac prescrit, pautes específiques per millorar-ne l'adherència, així com mesures higienicosanitàries per ajudar-los a millorar la seva qualitat de vida.
Entre les activitats de minimització de riscos dels medicaments a requeriment de l'Agència Espanyola de Medicaments i Productes Sanitaris (AEMPS), hi ha la de proporcionar informació rellevant sobre determinats aspectes de seguretat dels medicaments.
Per aquest motiu, l'AEMPS sovint autoritza l'elaboració de materials informatius sobre seguretat per a lliurar-los als pacients.
Cal tenir en compte que el seu contingut és sempre sobre un medicament concret i, per tant, van adreçats únicament i exclusivament a aquelles persones que estiguin en tractament amb aquest fàrmac.
És per això que la seva divulgació no es pot fer extensiva al públic en general.
Convé destacar que aquesta informació només podrà ser distribuïda als pacients pels professionals sanitaris.
És per això que no es pot publicar en la pàgina web del laboratori.
La indústria farmacèutica, com a coneixedora dels medicaments que comercialitza i de les necessitats dels pacients, pot tenir un paper important a l'hora d'elaborar materials amb la finalitat d'ajudar els pacients amb malalties concretes, per explicar l'impacte de la malaltia, el xoc emocional després del diagnòstic i la importància del suport al pacient.
S'ha de tenir en compte que caldrà utilitzar un llenguatge comprensible per tothom i que no s'ha de fer esment a cap tipus de tractament farmacològic.
També s'han d'incloure expressions que indiquin la importància de consultar el metge o metgessa davant de qualsevol dubte o pregunta.
Cal remarcar que tots i cadascun dels materials que s'elaborin han de tenir un vocabulari senzill i entenedor per tothom, amb missatges comprensibles i, sobretot, evitar un llenguatge massa tècnic o científic.
Així és que, el propòsit de qualsevol material elaborat per un laboratori i adreçat als pacients ha de ser bàsicament informatiu o formatiu, relacionat amb la seva salut o amb patologies concretes i ha de proporcionar informació sobre mesures higienicosanitàries i recomanacions que contribueixin a millorar la simptomatologia de la malaltia, a prevenir-ne el desenvolupament i motivar a transformar i millorar els estils de vida.
És important recordar que tots aquests materials:
Per posar en marxa programes de suport o altres accions o fer difusió de qualsevol informació o formació dirigida als pacients es poden utilitzar diferents mitjans, com ara aplicacions per a mòbils o tauletes i també vídeos.
Ara bé, hauran de complir les mateixes directrius que qualsevol altre material i la informació sobre l'accés i el funcionament del programa sempre l'ha de facilitar el metge o metgessa.
Aquests materials no cal comunicar-los ja que no es consideren en cap cas publicitaris, encara que, a títol informatiu, puguin incloure el nom del medicament.
Recordeu que... els materials adreçats als pacients d'un medicament subjecte a seguiment addicional també han d'incloure el símbol i la llegenda corresponent.
Monografia elaborada per la Secció de Vigilància i Publicitat dels Medicaments del Servei d'Ordenació i Qualitat Farmacèutiques.